Musk baner vej for Tesla-investering i xAI – vil udvande Tesla aktien

Elon Musk lægger op til, at Tesla skal investere i hans private AI-selskab xAI – muligvis som led i en større strategi for at konsolidere sin kontrol og dække tidligere tab på Twitter (nu kaldet X). Det sker efter en opsigtsvækkende handel, hvor xAI har overtaget X til en værdisætning på 45 milliarder dollars, til trods for at platformen for få måneder siden blev vurderet til blot 10 milliarder dollars.

I marts annoncerede Musk, at xAI havde købt X i en aktiehandel, der samtidig vurderede xAI til 80 milliarder dollars. Handlen betyder, at xAI nu også har overtaget X’s gæld på 12 milliarder dollars. Værdiansættelserne har vakt opsigt, da xAI indtil for nylig havde rejst 12 milliarder dollars til en vurdering på 40 milliarder – uden nævneværdig omsætning.

Tesla skal betale med aktier for andel i xAI

Musk har tidligere foreslået, at Tesla kunne investere 5 milliarder dollars i xAI, og spekulationer går nu på, at han kan bringe et nyt forslag op på Teslas generalforsamling til juni. Det kan ske i form af en aktiehandel, hvor Tesla betaler med egne aktier for en andel i xAI, nu værdisat til 125 milliarder dollars.

Kritikere peger på, at Musk selv kontrollerer både X og xAI, og at en investering fra Tesla kan betyde, at selskabet indirekte betaler for hans tidligere opkøb af Twitter. Samtidig har Musk flere gange understreget, at AI er centralt for Teslas fremtid, og har truet med at holde udviklingen uden for Tesla, hvis han ikke får større kontrol over selskabet. Et køb finansieret af Tesla aktier vil alt andet lige forringe værdien af Teslas aktier – i hvert fald, hvis værdiansættelsen af xAI viser sig at være overvurderet.

xAI’s mest kendte produkt er sprogmodellen Grok, som forventes integreret i Teslas biler. Andre bilproducenter har allerede taget lignende teknologier i brug, herunder ChatGPT fra OpenAI. Spørgsmålet er så, om Tesla-aktionærerne vil støtte en investering i xAI på baggrund af Musks egne værdisætninger og strategiske overvejelser. Det kan blive et centralt tema på den kommende generalforsamling.

Musk baner vej for Tesla-investering i xAI – vil udvande Tesla aktien